ไทยพาณิชย์คลอดกองอสังหาฯคริสตัลรีเทล
บลจ.ไทยพาณิชย์ ผนึกกลุ่มเค.อี.แลนด์ ออกกองทุนสิทธิการเช่าอสังหาริมทรัพย์ คริสตัล รีเทล โกรท มูลค่า 4 พันล้านบาท
15 พ.ค. 2556

บลจ.ไทยพาณิชย์ ผนึกกลุ่มเค.อี.แลนด์ ออกกองทุนสิทธิการเช่าอสังหาริมทรัพย์ คริสตัล รีเทล โกรท มูลค่า 4 พันล้านบาท
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า บลจ.ไทยพาณิชย์ร่วมกับบริษัท เค.อี.รีเทล ซึ่งเป็นบริษัทในกลุ่ม เค.อี.แลนด์ ผู้พัฒนาอสังหาริมทรัพย์ชั้นนำ ออกกองทุนรวมสิทธิการเช่าอสังหาริมทรัพย์คริสตัล รีเทล  โกรท หรือ CRYSTAL มูลค่า 4,000 ล้านบาท เสนอขายระหว่างวันที่ 7–17 มิ.ย.2556 ลงทุนขั้นต่ำ 4,000 หน่วยผ่านสาขาธนาคารไทยพาณิชย์
กองทุนจะลงทุนในสิทธิการเช่าอสังหาริมทรัพย์ในโครงการเดอะ คริสตัล (The Crystal) และโครงการคริสตัล ดีไซน์ เซ็นเตอร์ หรือ ซีดีซี (Crystal Design Center หรือ CDC) ซึ่งเป็นคอมมิวนิตี้มอลล์และศูนย์รวมสินค้าเพื่อการตกแต่งแบบครบวงจรแห่งแรกในประเทศไทยและภูมิภาคเอเชีย ตั้งอยู่ถนนประดิษฐ์มนูธรรม หรือถนนเลียบทางด่วนเอกมัย-รามอินทรา โดยโครงการมีระยะเวลาเช่า 30 ปี
นายกวีพันธ์ เอี่ยมสกุลรัตน์ กรรมการผู้จัดการ บริษัท เค.อี.รีเทล กล่าวว่า  ปัจจุบันทั้งสองโครงการมีอัตราการเช่าพื้นที่โดยเฉลี่ยสูงกว่า 90% ในปี 2553-2555 โดยปัจจุบันมีผู้เช่าที่เป็นแบรนด์ชั้นนำในธุรกิจที่หลากหลายและครบครัน และยังมีโอกาสการเติบโตจากการเปลี่ยนแปลงของผังเมืองภายในช่วงกลางปี 2556 โดยบริษัทมีแผนที่จะพัฒนาโรงภาพยนตร์ภายในโครงการ The Crystal และโชว์รูมตลอดจนอาคารสำนักงานให้เช่าภายในโครงการ CDC ซึ่งการเปลี่ยนแปลงของผังเมืองดังกล่าวจะทำให้บริเวณที่ตั้งของโครงการมีความคึกคักมากขึ้น และเพิ่มโอกาสในการเติบโตของค่าเช่า  เนื่องจากอัตราค่าเช่าและค่าบริการเฉลี่ยในปี 2555 ของทั้ง 2 โครงการยังอยู่ต่ำกว่าอัตราค่าเช่าและค่าบริการเฉลี่ยของโครงการคอมมิวนิตี้มอลล์อื่นๆ ในพื้นที่ใกล้เคียง
นอกจากนี้มีแผนขยาย The Crystal เฟส 3 และ CDC เฟส 3 รวมทั้งมีแผนเปิด The Crystal PTT บนถนนชัยพฤกษ์ ซึ่งเป็นการร่วมทุนกับ ปตท. ภายในปี 2556 และ The Crystal ราชพฤกษ์ ซึ่งเป็นการร่วมทุนกับกลุ่มเอส.บี.เฟอร์นิเจอร์ ภายในปี 2557